钦定古今图书集成/方舆汇编/职方典/第1241卷 > 衡州府星野考 府志
## 钦定古今图书集成/方舆汇编/职方典/第1241卷 > 衡州府星野考 府志

府总

《周礼》：保章氏以星土辨九州之地，所封封域皆有分星。郑注曰：“鹑尾，楚也。”

《周礼注疏》：“翼轸荆州” ，于辰为巳，楚之分星，荆州之分土。

《左传》：“鹑尾为楚。”

《尔雅》鹑尾曰“鸟帑。”

《星经》：“南宫赤帝，其精朱鸟，为七宿：井、首、鬼目、柳、喙、星颈、张、嗉、翼、翮、轸、尾、司夏、司火、司楚。”

玉衡星主荆州，常以五卯日候之，乙卯为南阳，己卯为零陵，辛卯为桂阳，癸卯为长沙，丁卯为武陵。

荧惑主霍山、荆、扬、交州。

《春秋纬》：“自大别以东，至雷泽、九江、荆州，属衡星。” 《春秋元命苞》：“轸星散为荆州。”

《象纬书》：“北斗七星，魁四星为璇玑，杓三星为玉衡。斗星：一，天枢为天，二璇为地，三玑为日，四权。”

为时，五衡，为音，六闿阳，为律；七瑶光，为星。石氏曰：“一主天主秦，二主地主楚，三主火主梁，四主水主吴，五主土主燕，六主木主赵，七主金主齐。” 《天官书》：“轸主冢宰辅臣。” 又曰：“南宫七宿，其应周秦楚。”

《史记》：“翼轸荆州。” 又曰：“轸为车，主风。其旁有小星曰长沙星，星不欲明，明与四星等，若五星入轸星中，主兵。”

吴楚之疆，候在“荧惑，占于《鸟衡》。”

《西汉志》：“翼、轸，楚之分野。” 今之南郡、江夏、零陵、桂阳、武陵、长沙及汉中、汝南郡，皆楚分。

蔡邕《月令章句》：“鹑尾之次，起张十二度，至轸六度，为荆州费直。” 起张十二度，至轸九度。

《魏陈卓郡国》躔次自张十七度至轸十一度为鹑尾。

皇甫谧《世纪》：“自张十八度至轸十一度，曰鹑尾之次，于辰在巳，于律为夷则。” 斗建在申，今楚分野。

《晋书》：翼轸楚荆州，南阳入翼六度。南郡入翼十度。江夏入翼十二度。零陵入轸十一度。桂阳入轸六度。武陵入轸十度。长沙入轸十六度。《一行天文志》：“鹑尾值建巳之月，内列太微为天庭，其分野自南河以负海，亦纯阳地也。” 又曰：“布太微之政而在巽维外者，鹑尾也，故为烈山氏之墟。”

《唐书》：“翼、轸，鹑尾也。” 初，张十五度，馀千七百九十五，杪二十二太。中，翼十二度。终，轸九度。自房陵、白帝而东，尽汉之南郡、江夏，东达庐江。南郡，滨彭蠡之西，得长沙、武陵。又逾南纪尽郁林、合浦之地。自沅、湘上流西达黔安之左，皆全楚之分。古荆、楚、郧、鄀、罗、巴、夔与南方蛮貊之国。翼与咮、张同象，当南河之北，轸在天关之外，当南河之南，其中一星主长沙，逾岭徼而南，为东瓯、青丘之分。

《星纪》，鹑尾，以负南海，其神主于衡山，荧惑位焉。五车星，在毕北，五帝座也。东南中一星曰“司空” ，主镇星。楚分荆州。

《天文志》：“司空星明，其地岁丰。”

《宋天文志》：“太微垣三台六星，其西近文昌，二星曰上台，为司命，上主兖豫，下主荆扬。”

《宋志》：“天市垣二十二星，东西各列十一星，其西垣南第十星曰楚。”

《尔雅》邢昺《疏》：“巳为鹑尾。初张十八度，终轸十一度。”

桂阳轸六度。今郴州，宜章、永兴、桂阳、桂东、兴宁、耒阳、常宁、桂阳州，临武、蓝山、嘉禾。

长沙轸十六度。“今长沙府茶陵、湘潭、湘阴、宁乡、浏阳、醴陵、益阳、攸县、安化、宝庆府新化、衡阳、安仁、酃县、衡山、巴陵、临湘、平江。”

《论语摘辅象》：“兖、豫属上台，荆、扬属下级。”

《步天歌》：“女宿下有十二诸国，第九星主楚。” 《步天歌》曰：“楚之一国魏西屯。”

诸说，概于分埜较详。《晋书》，桂阳入轸六度，长沙入轸十六度。按古桂阳郡，今之州治也。今郡汉故属长沙国，酃亦长沙茶乡旧地，非轸六度属。因其方隅，辨其躔次，大约郡属诸州邑，入轸六度者十之六，入轸十六度者十之四。然考验度分，细极微茫。以予观汉费直、蔡邕、魏陈卓及《唐书》所分轸度起止，皆未有以楚属轸十六度者，似轸十六度犹在寿星之次，为郑分也。惟谯周、京房、张衡所论，与《晋书》略仝，顾折衷为已难矣。不特是也，凡星附列舍者，主其野五车。附于毕北，中一星曰司空，主楚女。下列十六星，中一星亦主楚女。齐分，毕，赵分也。彼附属于其野，而主占于他国，将长沙及左右辖，亦不必耑占楚耶？翼主乐府主远客，轸主车骑，又主冢宰、辅臣，荧惑主悖乱、残贼、疾丧、饥兵，数者皆不与楚协占，其又何以别之耶？然则天道远，人道迩，星野之说，又何可深求乎？善夫欧阳子之言曰：“圣人不绝天于人，亦不以天参人。” 盖绝天于人则天道废，以天参人则人事惑。故其作《五代史》，书人不书天，其旨微矣。

在天者辰十有二，而鹑尾处一焉。鹑尾为翼轸舍轸自房陵、白帝而东，逾南纪，尽郁林、合浦之地，西达黔安左，凡数十区，而衡又处一焉。衡于九州埜分仅一弹丸，而欲以是测天，亦难矣。然考《周礼》，保章氏以星土辨九州地，所封封域，皆有分星。《周礼体要》之书，分星所丽，概不具详，大抵有司掌之耳。唐一行曰：“星之与土，以精气相属。” 善夫！言星，土之义也。盖土有攸属，斯星有定分。观《两戒》之象，与《云汉》之所终始，而分埜之大。

小，固一致矣。《春秋》申慎、裨灶辈言，“列国占验奇中” ，其以此欤？后历汉、魏，其说寖备。至《晋志》州郡躔次，尤为精密。夫积分以成度，辨度以分野，犹积里以成县，积县以成郡，积郡以成天下也云尔。彼京畿者，天子之心腹也，邦国其肢体臂指也，痱癖在一臂，颤悸在一指，而概谓精血不相丽，经脉不相摄也。彼星孛大辰，而四国何以同灾；荧惑守心，而一言何以徙舍乎？天人感应之际，不可不察也。是故以土辨星，以人治土，有一郡，必为之命郡大夫以治之；有一邑，必为之命邑大夫以治之；下至里社，亦有官师。凡以察其妖祥，稽其治否，上以诏救政，下以修序事，未尝以区区之地废观省也。抑《郡志》与国史不同，国史从详，故“天官” 别为一书；“郡志” 从略，故“星野” 系于“封域。” “封域” 者，亦星野之所从辨也。予观土圭之法，列于司徒、保章之官，属诸宗伯；则《周礼》亦祗修人事而已。愿守玆土者，本人以治天也。故封域首图象，次星埜。。